b'\n_START_ARTICLE_\nTaistelu\n_START_PARAGRAPH_\nTaistelu on sodank\xc3\xa4yntiin liittyv\xc3\xa4 kamppailu kahden tai useamman osapuolen v\xc3\xa4lill\xc3\xa4. Osapuolet pyrkiv\xc3\xa4t kukistamaan toisensa. Taisteluita k\xc3\xa4yd\xc3\xa4\xc3\xa4n yleens\xc3\xa4 sodan aikana ja ne tapahtuvat rajatulla alueella, rajattuna aikana ja niihin sis\xc3\xa4ltyy rajatusti toimintaa; vastarinta, kapina ja sissisota eiv\xc3\xa4t ole taisteluja t\xc3\xa4ss\xc3\xa4 mieless\xc3\xa4. Carl von Clausewitzin mukaan taistelun suunnittelu on taktiikkaa, kun taas sodan suunnittelu on strategiaa.\n_START_SECTION_\nTaistelutyypit\n_START_PARAGRAPH_\nTaisteluita voidaan k\xc3\xa4yd\xc3\xa4 maalla, merell\xc3\xa4, ilmassa, avaruudessa tai tietoverkoissa._NEWLINE_Ensimm\xc3\xa4isi\xc3\xa4 varsinaisia meritaisteluita k\xc3\xa4ytiin V\xc3\xa4limerell\xc3\xa4 egyptil\xc3\xa4isten ja kreikkalaisten v\xc3\xa4lill\xc3\xa4 pronssikauden muuttuessa rautakaudeksi._NEWLINE_Puhtaat ilmataistelut ovat harvinaisia \xe2\x80\x93 taistelu Britanniasta t\xc3\xa4rkeimp\xc3\xa4n\xc3\xa4 esimerkkin\xc3\xa4 \xe2\x80\x93 mutta toisen maailmansodan j\xc3\xa4lkeen useimmissa maa- ja meritaisteluissa ilmavoimien tuki on ollut t\xc3\xa4rke\xc3\xa4, usein ratkaiseva.'